CELEX: 32010D0477
Language: sk
Date: 2010-05-19 00:00:00
Title: Rozhodnutie Európskeho parlamentu a Rady č. 477/2010/EÚ z  19. mája 2010 , ktorým sa zrušuje rozhodnutie Rady 79/542/EHS, ktorým sa zavádza zoznam tretích krajín alebo ich častí a ktorým sa ustanovujú podmienky týkajúce sa zdravia zvierat a zdravotnej bezpečnosti a veterinárneho osvedčovania v súvislosti s dovozom určitých živých zvierat a ich čerstvého mäsa do Spoločenstva

2.6.2010   
            
            
               SK
            
            
               Úradný vestník Európskej únie
            
            
               L 135/1
            
         ROZHODNUTIE EURÓPSKEHO PARLAMENTU A RADY č. 477/2010/EÚ
   z 19. mája 2010,
   ktorým sa zrušuje rozhodnutie Rady 79/542/EHS, ktorým sa zavádza zoznam tretích krajín alebo ich častí a ktorým sa ustanovujú podmienky týkajúce sa zdravia zvierat a zdravotnej bezpečnosti a veterinárneho osvedčovania v súvislosti s dovozom určitých živých zvierat a ich čerstvého mäsa do Spoločenstva
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 ods. 2 a článok 168 ods. 4 písm. b),
   so zreteľom na návrh Európskej komisie,
   so zreteľom na stanovisko Európskeho hospodárskeho a sociálneho výboru (1),
   po porade s Výborom regiónov,
   konajúc v súlade s riadnym legislatívnym postupom (2),
   keďže:
   
               (1)
            
            
               V smernici Rady 72/462/EHS z 12. decembra 1972 o problémoch zdravotných a veterinárnych kontrol pri dovoze hovädzieho dobytka, oviec, kôz a ošípaných, čerstvého mäsa alebo mäsových výrobkov z tretích krajín (3) sa stanovilo, že sa vypracuje zoznam krajín alebo ich častí, z ktorých majú členské štáty povoliť dovoz určitých živých zvierat a čerstvého mäsa pochádzajúceho z určitých zvierat.
            
         
               (2)
            
            
               Preto bolo prijaté rozhodnutie Rady 79/542/EHS z 21. decembra 1976, ktorým sa zavádza zoznam tretích krajín alebo ich častí a ktorým sa ustanovujú podmienky týkajúce sa zdravia zvierat a zdravotnej bezpečnosti a veterinárneho osvedčovania v súvislosti s dovozom určitých živých zvierat a ich čerstvého mäsa do Spoločenstva (4). Uvedeným rozhodnutím sa zavádzajú hygienické podmienky na dovoz živých zvierat okrem koňovitých a na dovoz čerstvého mäsa z takýchto zvierat vrátane koňovitých, ale s vylúčením mäsových prípravkov, do Únie. V prílohách I a II k uvedenému rozhodnutiu sú tiež uvedené zoznamy tretích krajín alebo ich častí, z ktorých môžu byť dovážané určité živé zvieratá alebo čerstvé mäso z nich do Únie, ako aj vzory veterinárnych osvedčení.
            
         
               (3)
            
            
               Odo dňa prijatia uvedeného rozhodnutia sa stanovilo niekoľko nových požiadaviek týkajúcich sa zdravia zvierat a verejného zdravia v iných právnych predpisoch Spoločenstva vrátane smernice Rady 2002/99/ES zo 16. decembra 2002 ustanovujúcej pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (5) a smernice Rady 2004/68/ES z 26. apríla 2004, ktorá ustanovuje pravidlá zdravia zvierat na dovoz a tranzit určitých živých kopytníkov do Spoločenstva a cez Spoločenstvo (6), ako aj nariadenia Európskeho parlamentu a Rady (ES) č. 852/2004 z 29. apríla 2004 o hygiene potravín (7), nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (8), nariadenia Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (9), a nariadenia Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (10).
            
         
               (4)
            
            
               Uvedené právne predpisy Spoločenstva vytvárajú nový regulačný rámec v tejto oblasti a smernica 72/462/EHS bola tiež zrušená smernicou 2004/68/ES.
            
         
               (5)
            
            
               V článku 20 smernice 2004/68/ES sa stanovuje, že vykonávacie pravidlá stanovené v súlade s rozhodnutiami prijatými v súvislosti s dovozom živých zvierat, mäsa a mäsových produktov podľa smernice 72/462/EHS, okrem iného rozhodnutie 79/542/EHS, majú zostať účinné, až kým nebudú nahradené opatreniami prijatými v rámci nového regulačného rámca.
            
         
               (6)
            
            
               Okrem toho sa v článku 4 ods. 3 smernice Európskeho parlamentu a Rady 2004/41/ES z 21. apríla 2004, ktorou sa zrušujú určité smernice týkajúce sa hygieny potravín a zdravotných podmienok výroby a uvádzania určitých produktov živočíšneho pôvodu určených pre ľudskú spotrebu na trh (11), stanovuje, že až do prijatia nevyhnutných ustanovení na základe nariadenia (ES) č. 852/2004, nariadenia (ES) č. 853/2004, nariadenia (ES) č. 854/2004 alebo smernice 2002/99/ES sa budú naďalej uplatňovať vykonávacie pravidlá prijaté na základe smernice 72/462/EHS.
            
         
               (7)
            
            
               Nariadenie Komisie (EÚ) č. 206/2010 z 12. marca 2010, ktorým sa ustanovujú zoznamy tretích krajín, území alebo ich častí, z ktorých sa povoľuje vstup určitých zvierat a čerstvého mäsa do Európskej únie, a požiadavky na vydávanie veterinárnych osvedčení (12), obsahuje požiadavky udeľovania veterinárnych osvedčení a iné ustanovenia, ktoré zohľadňujú nový regulačný rámec a nahradzujú tie, ktoré boli stanovené v rozhodnutí 79/542/EHS. Dňom nadobudnutia účinnosti uvedeného nariadenia sa preto rozhodnutie 79/542/EHS stane bezpredmetným a nebude sa ďalej uplatňovať.
            
         
               (8)
            
            
               V záujme jasnosti a transparentnosti právnych predpisov Únie by malo byť rozhodnutie 79/542/EHS explicitne zrušené s účinnosťou od uvedeného dátumu,
            
         PRIJALI TOTO ROZHODNUTIE:
   Článok 1
   Rozhodnutie 79/542/EHS sa zrušuje s účinnosťou od 9. apríla 2010.
   Odkazy na zrušené rozhodnutie sa považujú za odkazy na nariadenie (EÚ) č. 206/2010.
   Článok 2
   Toto rozhodnutie je určené členským štátom.
   
      V Štrasburgu 19. mája 2010
      
         
            Za Európsky parlament
         
         
            predseda
         
         J. BUZEK
      
      
         
            Za Radu
         
         
            predseda
         
         D. LÓPEZ GARRIDO
      
   
   
      (1)  Stanovisko zo 16. decembra 2009 (zatiaľ neuverejnené v úradnom vestníku).
   
      (2)  Pozícia Európskeho parlamentu z 25. marca 2010 (zatiaľ neuverejnená v úradnom vestníku) a rozhodnutie Rady z 26. apríla 2010.
   
      (3)  Ú. v. ES L 302, 31.12.1972, s. 28.
   
      (4)  Ú. v. ES L 146, 14.6.1979, s. 15.
   
      (5)  Ú. v. ES L 18, 23.1.2003, s. 11.
   
      (6)  Ú. v. EÚ L 139, 30.4.2004, s. 321.
   
      (7)  Ú. v. EÚ L 139, 30.4.2004, s. 1.
   
      (8)  Ú. v. EÚ L 139, 30.4.2004, s. 55.
   
      (9)  Ú. v. EÚ L 139, 30.4.2004, s. 206.
   
      (10)  Ú. v. EÚ L 165, 30.4.2004, s. 1.
   
      (11)  Ú. v. EÚ L 157, 30.4.2004, s. 33.
   
      (12)  Ú. v. EÚ L 73, 20.3.2010, s. 1.